b'\n_START_ARTICLE_\nBistrica, Pohorje\n_START_PARAGRAPH_\nPotok Bistrica je zna\xc4\x8dilni vodotok na Pohorju s povirjem v granodioritu in osrednjim globoko zarezanim tokom v pohorskih metamorfnih kamninah._NEWLINE_Izvira jugozahodno od \xc5\xbdigartovega vrha na Pohorju. Ima najmanj dva izvira: enega v okolici Bajgotovega vrha (1161 m) in drugega pod Pov\xc5\xa1etovim vrhom (1180 m). V srednjem toku te\xc4\x8de skozi globoko vrezano sotesko Bistri\xc5\xa1ki vintgar. V soteski so \xc5\xa1tevilne brzice ter slap Bistri\xc5\xa1ki \xc5\xa0um, visok okoli 13 m. Potok v spodnjem delu te\xc4\x8de skozi Zgornjo Bistrico in Slovensko Bistrico ter se pri naselju Lokanja vas izliva v Lo\xc5\xbenico. Dol\xc5\xbeina potoka zna\xc5\xa1a okoli 20 km._NEWLINE_V zgornjem toku je potok hitro teko\xc4\x8d, ima veliko kisika, voda je mehka, rahlo kisla in hladna s temperaturo med 2\xc2\xba in 14\xc2\xba C. Uvr\xc5\xa1\xc4\x8den je v I.kakovostni razred._NEWLINE_V vodi \xc5\xbeivijo vrtin\xc4\x8darji, kremenaste in zelene alge, postranice in vodne li\xc4\x8dinke razli\xc4\x8dnih \xc5\xbeu\xc5\xbeelk (enodnevnice, mladoletnice in vrbnice)._NEWLINE_V sponjem koncu, na izhodu iz soteske pa je potok \xc5\xbee v II. kakovostnem razredu, saj je \xc5\xbee obremenjen s komunalnimi in industrijskimi odplakami.'